Selvom han tirsdag sagde, at han onsdag ville kommentere diverse rygter om trænersituationen i AaB, var Lynge Jakobsens eneste kommentar, da han blev ringet op af tv2nord.dk: - ingen kommentarer!

Derfor kan rygterne fortsætte lidt endnu. Bliver det svenske Magnus Pehrsson, der skal træne mestrene fra nytår, eller får vikarierende cheftræner, Allan Kuhn en permanent chef-aftale? Den svenske træner Magnus Pehrsson fra Göteborg-klubben GAIS skulle angiveligt være tæt på en aftale med AaB og det bekræfter trænerens agent overfor tipsbladet.dk. - Jeg håber da på en aftale med AaB, men jeg kan ikke sige mere lige nu, siger Patrick Mörk til tipsbladet.dk og fortsætter: - Hvis der sker noget med AaB, så sker det i denne uge. Lynge Jakobsen's eneste kommentar til trænerrygterne: - Ingen kommentarer!